'Kamma-advokaat' kry nie borgtog | Netwerk24
'Kamma-advokaat' kry nie borgtog
Deur Alzane Narrain 10 Julie 2019 16:03
Ntate Manoel Mabesa Woensdag in die beskuldigdebank van die Bloemfonteinse streekhof. Foto: ALZANE NARRAIN
Die borgtogaansoek van 'n man wat valslik as advokaat in Bloemfontein gepraktiseer het en wat vir jare die bedrogverhoor teen hom ontduik het, is in die streekhof in die stad van die hand gewys.
Streeklanddros Collin Nekosie het Woensdag in sy uitspraak in Ntate Manoel Mabesa (48) se aansoek om borgtog gesê daar is niks in die aansoek wat borgtog regverdig nie.
Mabesa is glo in 2012 met 'n vermoedelik vervalste graadsertifikaat in die Vrystaatse hooggeregshof as advokaat toegelaat.
Sy verskyningsbevoegdheid het laat in 2013 in die kollig gekom toe hy in 'n verhoor namens vier mans verskyn het wat na bewering in besit van vervalste geld was.
Landdros Nekosie sê sedert Mabesa se verhoor in 2015 op die hofrol geplaas is, het hy alles in sy vermoë gedoen om sy verhoor te ontduik.
Hy het telkens sy regsverteenwoordigers op die laaste oomblik afgedank en aan elke verskoning moontlik gedink om nie in die hof te pleit nie.
Landdros Nekosie sê hy beskou Mabesa as 'n vlugrisiko.
Mabesa het sedert 2016 die gereg voortdurend ontduik en kon nie opgespoor word nie, totdat hy in Mei vanjaar op 'n aanklag van diefstal in hegtenis geneem is.
Sy redes dat hy op 21 Oktober 2016, toe sy verhoor sou begin, siek was en sedertdien nooit die ondersoekbeampte of landdros kon opspoor nie, hou nie steek nie.
Landdros Nekosie sê hy beskou Mabesa as 'n vlugrisiko. "Daar is geen versekering dat hy nie weer sal verdwyn nie.
"Om 'n man weer op borgtog vry te laat wat van sy verhoor gevlug het en verdere misdade gepleeg het terwyl hy op vlug was, sal 'n bespotting van die regstelsel maak."
Wanneer Mabesa weer volgende maand in die hof verskyn, sal 'n verhoordatum vasgestel word.
Adv. Allan Simpson kla aan. Frank Botha tree vir Mabesa op. Kapt. Thabang Mokoena van die Valke is die ondersoekbeampte.